மண்ணைக்குறிக்கத்தான் எத்தனை சொற்கள்! எனக்கே எவ்வளவு சொற்கள் தெரிந்திருக்கின்றன! செம்மண், கருமண்,களிமண்,களர்மண்,உவர்மண், கடுமண் போன்ற மண்வகைகள் அனைவரும் அறிந்தவை. பாருமண் என்றால் உறைந்து கல்லான மண். வெட்டியெடுத்து வீடுகட்டுவார்கள். காரைமண் என்றால் சுண்ணாம்புமண். பன்ன மண் என்றால் வேர்கள் மண்டிய மண். பொற்றைமண் என்றால் மேட்டுநிலத்துமண்.பொருமண் என்றால் பொலபொலவென்ற மண். பதக்குமண் என்றால் நீர் ஊறி நிற்குமளவுக்கு இலைகள் மட்கிய மண்.சதம்பு மண் என்றால் வளமற்ற சதுப்புமண். சொத்துமண் என்றால் வளமான காட்டுச்சதுப்பு மண்….யோசித்தால் ஐம்பது மண்வகைகளைப் பட்டியலிட்டுவிடமுடியும்.